ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_རླབས་ཕྲེང་དང་པོ།
མཚན་གྱི་མེ་ཏོག་རྣ་བའི་སྐྱེད་ཚལ་ན།། བཞད་པ་ཙམ་གྱིས་དགེ་ལེགས་སྦྲང་རྩིའི་གཏེར།། འབད་མེད་འཇོ་མཛད་ལྷག་པའི་ལྷ་མོ་མཆོག། ཨརྱཱ་ཏཱ་རེས་ཤིས་པའི་གྲུ་ཆར་སྙིལ།། རྗེ་བླ་མ་འདི་ཉིད་དགུང་གྲངས་བཅུ་གཅིག་པ་རབ་བྱུང་བཅུ་དྲུག་པའི་ཉག་མ་དྲུག་པ་ས་ཡོས་༡༩༣༩ལོར་ཧོར་ཁོག་གསེར་ལྗོངས་འཛིན་མའི་རྒྱན་གཅིག གསེར་མདོག་ཅོད་པཎ་འཆང་བའི་ཆོས་སྡེ་བཅུ་གསུམ་གྱི་མ་དགོན་ཧོར་སྲས་ཆོས་རྗེ་ངག་དབང་ཕུན་ཚོགས་ཀྱི་གདན་ས་ཧོར་དཀར་མཛེས་བཀྲ་ཤིས་དར་རྒྱས་ནོར་བུའི་གླིང་གི་གྲྭ་ཚང་གསུམ་གྱི་ནང་ནས་མཚན་ཉིད་གྲྭ་ཚང་གི་ཆོས་སྒོར་ཞུགས། ཆོས་སྡེ་ཆེན་པོ་འདི་ཉིད་ཇི་ལྟར་ཕྱག་བཏབ་པའི་ཚུལ་ཡང་ཅུང་ཟད་གླེང་བར་འདོད་དེ། དེ་ཡང་ཡུལ་འདིར་སྔོན་བླ་མ་དགེ་ལེགས་བློ་བཟང་ཕུན་ཚོགས་ཞེས་བྱ་བ་ཞིག་གིས་ཤུག་རི་བྲག་ཕུག་གི་སར་དགོན་པ་ཞིག་བཏབ་ནས་མཚན་ལ་བྲག་ངོས་དགོན་ཞེས་འདོགས་པ་དེར་ཧོར་བཀའ་བཅུ་ནམ་མཁའ་འོད་ཟེར་བྱ་བ་སྐུ་ན་ཆུང་དུས་ནས་དབུས་སུ་ཕེབས་འབྲས་སྤུངས་སུ་སློབ་གཉེར་མཐར་ཕྱིན་པ་གནང་སྟེ་ཕྱིར་རང་ཡུལ་དུ་ལོག་ནས་དགོན་པ་དེར་སྒོམ་སྒྲུབ་འཆད་ཉན་མཛད་ནས་བཞུགས་པའི་སྐབས་ཤིག ཕྱོགས་མེད་རྒྱལ་མཐའ་བསྐོར་བའི་བྱ་བཏང་རྣལ་འབྱོར་པ་ཞིག་གིས། བཀའ་བཅུ་ནམ་མཁའ་འོད་ཟེར་ལ་ཁྱོད་ཀྱིས་དགོན་པ་འདི་ཡ་གི་དཀར་ཞིང་མཛེས་པའི་རྡོ་ཕུང་ཡོད་ས་དེར་སྤོས་ན་བཤད་སྒྲུབ་མཆད་ཉན་རྒྱས་པར་འོང་ཞེས་ལུང་བསྟན་པ་ལྟར་གནས་དེར་དུར་ཁྲོད་ཞིག་ཡོད་པ་རིའི་སྟེང་ཕྱོགས་སུ་སྤོས་ཤུལ་དུ་འདུ་ཁང་གསར་བཞེངས་བྱས་ཏེ་དཀར་མཛེས་དགོན་པ་ཞེས་བཏགས། དེ་རྗེས་ཆོས་རྗེ་ངག་དབང་ཕུན་ཚོགས་ཉིད་གོང་ས་རྒྱལ་དབང་ལྔ་པའི་མདུན་ནས་དུ་དགོན་སྡེ་བཅུ་གསུམ་འདེབས་པའི་དམ་བཅའ་ཕུལ་ནས་དབུས་ནས་རང་ཡུལ་དུ་ཕེབས་ཏེ། ཐོག་མ་དཀར་མཛེས་དགོན་པ་འདི་བཞིན་རབ་བྱུུང་བཅུ་གཅིག་པའི་ཆུ་སྟག་༡༦༦༢ལོར་སྔར་ཡོད་རྒྱ་བསྐྱེད་བྱས་ནས་གཙུག་ལག་ཁང་ཆེན་པོ་འདི་ཉིད་ཀྱི་རྟེན་དང་བརྟེན་པར་བཅས་པ་ལེགས་པར་བཞེངས་ཏེ་མཚན་ལ་དཀར་མཛེས་བཀྲ་ཤིས་དར་རྒྱས་ནོར་བུ་གླིང་ཞེས་གསོལ། ཏྲེ་ཤོད་འཛིན་མའི་ཁྱོན་འདིར་ཞྭ་སེར་ཅོད་པན་འཆང་བའི་ལུགས་བཟང་གི་མདོ་སྔགས་རིག་གནས་པའྀ་འཆད་ཉན་གྱི་བསྟི་གནས་སམ་མ་དགོན་མཚན་ཉིད་གྲྭ་ཚང་དུ་བྱས་ཏེ། དེའི་ལེ་ལག་གམ་བུ་དགོན་དུ་རིམ་གྱིས་བཀྲ་ཤིས་དགོན། བེ་རི་འགྲོ་ཕན་གླིང༌། བྲག་མགོ་རྒྱལ་རབ་རྒྱ་གླིང༌། རྟའུ་ཉ་མཚོ་དགོན། ལྕོག་རི་དགོན། ཁང་དམར་དགོན། རྩེ་གསུམ་དགོན། གྲྭ་ལྕོག་དགོན། བསམ་འགྲུབ་དགོན། གླིང་རུ་དགོན། ཉ་འགེ་དགོན།སྙི་དར་རྒྱས་དགོན་ཞེས་བགྲངས་པའང་མཐོང༌། དུས་ཕྱིས་སྐུ་ཚ་རྫ་ཆོས་རྗེ་ངག་དབང་ཕུན་ཚོགས་པས་རྫ་དགོན་གསར་བཀྲ་ཤིས་དགའ་ལྡན་གླིང་བཏབ་པས་ཧོར་དགོན་སྡེ་བཅུ་གསུམ་ཞེས་ཡོངས་སུ་གྲགས་པ་བྱུང༌། དགོན་སྡེ་དེ་དག་ཏུ་གཞི་གསུམ་གྱི་ཕྱག་ལེནདང༌། བཅའ་ཡིག་ཆེན་མོ་སོགས་འཇོག་པར་མཛད། ལྷག་པར་དུ་དཀར་མཛེས་དགོན་པ་འདི་ལ་གོས་ཆེན་སེར་པོའི་བཅའ་ཡིག་ཞེས་པ་དུས་ཕྱིས་ཀྱང་ཡོད་པར་བཤད། ད་དུང་རྣམ་རྒྱལ་གྲྭ་ཚང་དང་སྔགས་པ་གྲྭ་ཚང་ཡང་ཆོས་རྗེ་འདིས་ཕྱག་བཏབ་པར་གསལ་ཏེ། རྣམ་རྒྱལ་གྲྭ་ཚང་ནི་ཆོས་རྗེ་ཉིད་ཀྱིས་རྒྱལ་བ་ལྔ་པའི་ཐུགས་དགོངས་ལྟར་མཁར་དཀར་པོ་ཐོག་བརྩེགས་དགུ་ཡོད་པ་ཞིག་གསར་བསྐྲུན་མཛད་དེ་ལ་རྣམ་རྒྱལ་གྲྭ་ཚང་ཞེས་བཏགས། རྒྱལ་བ་རིན་པོ་ཆེའི་སྐུ་ཞབས་གྲྭ་ཚང་དང་འདྲ་བར་དགོན་པ་གཞུང་ནས་འདོན་བཟང་སྐད་བཟང་ཟུར་འཛུགས་ཀྱིས་སྐུ་རིམ་ཞབས་བརྟན་སོགས་སྒྲུབ་མིའི་ཞབས་ཕྱི་ལ་བཞག་པ་ཡིན་ལ། བསྐང་གསོ་དང་ལྷ་མོའི་འདོས་ཆེན། འཆམ་གཏོ་ཆེན། གནམ་ལོ་གསར་པའི་ཚེས་གཅིག་ཉིན་དམག་ཟོར་མ་ལ་ཚེས་གཏོར་འབུལ་རྒྱུ། ཟླ་རེར་ཡར་ངོ་མར་ངོའི་ཚེས་བཅུའི་དུས་མཆོད་སོགས་ཕལ་ཆེ་བ་ཀུན་གཟིགས་ལྔ་པའི་དུས་སྐབས་ཀྱི་རྣམ་རྒྱལ་གྲྭ་ཚང་གི་ཕྱག་ལེན་ལྟར་བཙུགས་ཐོག ཕྱིས་སུ་ཚེ་གཏོར་སྐོར་པཎ་ཆེན་བློ་བཟང་ཆོས་རྒྱན་གྱི་ཕྱག་ལེན་ལྟར་བཙུགས་པ། ལོ་རེ་བཞིན་ལྷ་མོའི་མདོས་ཆེན་བཙུགས་ཏེ་ཆོས་རྗེ་རང་ཉིད་ཚོགས་དབུར་མཛད་ནས་འཆམ་དང་གཏོར་རྒྱག་སོགས་གནང་བ་དང།་ དེའི་ཕྱག་སྲོལ་ད་ལྟའི་བར་མ་ཉམས་པར་གནས། སྔྔགས་པ་གྲྭ་ཚང་ནི་ཧོར་ཆོས་རྗེ་ཉིད་ཀྱིས་དཔལ་ལྡན་སྨད་རྒྱུད་གྲྭ་ཚང་གི་ཕྱག་ལེན་བཞིན་སྔགས་ཕྱོགས་བདེ་གསང་འཇིགས་གསུམ་སོགས་ཀྱི་སྒྲུབ་མཆོད་དང༌། བདག་འཇུག །ཆོས་སྐྱོང་སོ་སོའི་བསྐང་གསོ་གཏོང་བར་གྲྭ་པ་ཁ་ཤས་ཟུར་དུ་བཙུགས་པ་ལས། ཕྱིས་སུ་ཇེ་འཕེལ་དུ་སོང་སྟེ་སྔགས་པ་གྲྭ་ཚང་འདི་བྱུང་བ་མངོན། ཧོར་ཆོས་རྗེ་ཉིད་ཀྱིས་དཀར་དགོན་དུ་གྲྭ་ཚང་གསུམ་བཏབ་པ་ནས་མཁས་གྲུབ་སྐྱཻས་ཆེན་རིམ་བྱོན་དང་སྟོབས་འབྱོར་དབང་ཐང་གིས་ཕྱུག་པའི་དཔོན་རབས་དུ་མ་བྱུང་བ་ཚོས་བཤད་སྒྲུབ་ལས་གསུམ་གྱི་འཕྲིན་ལས་བཟང་པོའི་མཐུ་ལ་བརྟེན་ནས་ཕྱིས་སུ་དགོན་པ་འདིར་གྲྭ་ཚོགས་ཤིན་ཏུ་རྒྱས་ཏེ། དུས་འགྱུར་མ་བྱུང་གོང་གྲྭ་པ་སུམ་སྟོང་བདུན་བརྒྱ་ལྷག་ཙམ་ཡོད་པ་བཤད་དེ་བདེན་ངེས་སྙམ། ཆོས་རྗེ་ངག་དབང་ཕུན་ཚོགས་ཀྱིས་དཀར་མཛེས་དགོན་འདི་བཏབ་ནས་བཤད་སྒྲུབ་གཉིས་ཀྱི་སྒོ་ནས་ལེགས་པར་བསྐྱངས་ཏེ་ཉིད་ཀྱིས་གདན་རབས་དང་པོ་མཛད། དེ་རྗེས་རྒྱལ་ཚབ་ཧོར་ཀུན་འདུལ་ནས་རིམ་པར་བཞིན་ད་ལྟའི་མཁན་རིན་པོ་ཆེ་སངས་རྒྱས་བཀྲིས་བར་མཁན་རབས་རིམ་པར་བྱོན། གཞན་ཡང་དགོན་སྡེ་འདིར་ལམ་བྲག་སྐུ་ཕྲེང་རིམ་བྱོན་དང༌། གཟིགས་རྒྱབ་སྐུུ་ཕྲེང་རིམ་བྱོན། འཁྲུངས་གསར་སྐུ་ཕྲེང་རིམ་བྱོན། རོང་ཚ་སྐུ་ཕྲེང་རིམ་བྱོན། ནག་ཚང་སྐུ་ཕྲེང་རིམ་བྱོན། བྲག་དཀར་སྐུ་ཕྲེང་རིམ་བྱོན། ཁང་གསར་སྐྱབས་མགོན་སྐུ་ཕྲེང་རིམ་བྱོན། འབྲུག་ལང་སྐུ་ཕྲེང་རིམ་བྱོན། བུ་རམ་སྣ་སྐུ་ཕྲེང་རིམ་བྱོན་སོགས་བསམ་བཞིན་སྲིད་པ་འཛིན་པའི་རྒྱལ་སྲས་སྤྲུལ་པའི་སྐུ་ཡང་མང་པོ་བྱོན་སྣང་ཞིང༌། བཤད་སྒྲུབ་འཆད་ཉན་དང༌། སྤང་པ་བསམ་གཏན། གཞི་གསུམ་ཆོ་ག ཚོགས་དང་སྒྲུབ་མཆོད་སོགས་གང་ས་ཅི་ཐད་ནས་ཀྱང་ཐུབ་བསྟན་སྤྱི་དང་ཞྭ་སེར་རིང་ལུགས་འཆང་བའི་མཛེས་རྒྱན་ཁོ་ནར་ངེས་ཏེ། གཞན་དུ་རྟ་བོའུ་ལག་ཆ་ལ་སྐུ་གསུང་ཐུགས་རྟེན་དང༌། དམག་འགྲོ་ཇག་འདུག་ལ་བཤད་སྒྲུབ་འཆད་ཉན། མི་བསད་རྟ་སྒྲིལ་ལ་སྒྲུབ་པ་ཉམས་ལེན་གྱི་གཙོ་བོར་འཛིན་པའི་དམག་སྒར་ལ་དགོན་པའི་མིང་གིས་བསྙད་པ་དེ་དང་དེའི་རིགས་ཀྱིས་གཞར་ཡང་མ་གོས་པའི་ཆོས་སྡེ་འདི་ཉིད་ལས་གདན་ས་གསུམ་དང༌། བཀྲ་ཤིས་ལྷུན་པོ། རྒྱུད་གྲྭ་སྟོད་སྨད་སོགས་ཀྱི་ཆོས་ཁྲིར་མཛེས་པའི་མཁས་པ་དང་ཕྱོགས་མེད་རྒྱལ་ཁམས་ཉུལ་བའི་རྣལ་འབྱོར་པ། ངེས་མེད་དབོན་གནས་འགྲིམ་པའི་བྱ་བཏང་པ། འཕྲིན་ལས་ཕྱོགས་བརྒྱ་འཕེལ་བའི་སྐྱེས་མཆོག་དམ་པ་ཤིན་ཏུའང་མང་པོ་བྱུང་སྣང་ཡང་སྐབས་དོན་སྟོར་བ་དང་མངས་སུ་དོགས་ཤིང་གཞན་དུ་རྒྱས་པ་འབྲི་བར་འདོད་ནས་ཀྱང་འདིར་མ་བྲིས་སོ།། དེ་ལྟར་ཆོས་སྡེ་ཆེན་པོ་དེ་ཉིད་ཀྱི་ཆོས་སྒོར་ཞུགས་ནས་ཀྱང་དགོན་སྡེ་འདིའི་ཆོས་སྤྱོད་ཆོ་ག་ཁག་དང༌། རྒྱན་འཇུག་སོགས་གཞུང་ཆེན་པོ་ཁག་གི་རྩ་བ་རྣམས་བརྟུན་པ་ཆེན་པོས་ཐུགས་འཛིན་མཛད། ལོ་དེར་༡༩༣༩མདོ་ཁམས་བསྟན་པའི་གསལ་བྱེད་འཁྲུངས་གསར་སྐུ་ཕྲེང་བཞི་པ་བློ་བཟང་དཔལ་ལྡན་ངག་གི་དབང་ཕྱུག་དཔལ་བཟང་པོའི་ཞབས་དྲུང་ནས། བསྒྲུབ་བྱ་བརྒྱ་ཕྲག་གི་ཁྲོད་དུ་གྲུབ་པའི་དབང་ཕྱུག་ཆེན་པོ་ལམ་བྲག་མཆོག་སྤྲུལ་རིན་པོ་ཆེ་སྐུ་ཕྲེང་དྲུག་པ་བྱམས་པ་མཁས་གྲུབ་མཆོག་དང་ལྷན་དུ་དགེ་བསྙེན་དང་བར་མ་རབ་བྱུང༌། དགེ་ཚུལ་བཅས་ཀྱི་བསླབ་སྡོམ་ཞུས་པའི་མཚན་ལ་བླཽ་བཟང་བསམ་གཏན་གནང༌། དེ་ཡང་བསྟན་པའི་གསལ་བྱེད་དམ་པ་འཁྲུངས་གསར་སྤྲུལ་པའི་སྐུ་རིན་པོ་ཆེ་འདི་ཉིད་སྔོན་སྟོན་པའི་དྲུང་དུ་འཕགས་པ་ཀ་ཏ་ཡ་ན་དང༌། འཕགས་པའི་ཡུལ་དུ་གྲུབ་ཆེན་ཏིལ་རྡུང་བ། ན་ལེན་དྲའི་པཎ་ཆེན་བྱང་ཆུབ་བཟང་པོ། བོད་དུ་གླང་ལུང་པ་དང༌། སྣར་ཐང་མཁན་ཆེན་གྲགས་པ་ཤེས་རབ། གནས་བརྟན་ཆེན་པོ་དགེ་འདུན་རྒྱལ་པོ། དགེ་སློང་མཁར་སྐྱེ་བ་སོགས་ཀྱི་སྐྱེ་སྲིད་ཡིན་ཞེས་ཀེའུ་ཚང་སྤྲུལ་པའི་སྐུ་རིན་པོ་ཆེ་དང་ཡོངས་འཛིན་སྟག་བྲག་པཎྜི་ཏས་མཛད་པའི་རྗེ་འདིའི་འཁྲུངས་རབས་གསོལ་འདེབས་སུ་གསལ་ལ།	བླ་མ་འདི་ཉིད་ཀྱི་དྲུང་ནས་ཚེ་དབང་དང་སྨོན་ལམ་གསུང་ཆོས་སྐོར་ཀྱི་ཆོས་ཚུལ་དུ་མ་གསན། རྣམ་ཀུན་དགོན་སྡེ་འདིའི་སྒྲིག་ལམ་ཀུན་སྤྱོད་ཚུལ་བཞིན་ཁུར་བ་ལས་ཚུལ་ལས་འགོངས་པའི་སྤྱོད་ངན་གྱིས་གཞར་ཡང་མ་གོས་ཤིང་རྒན་ལ་གུས་ཞབས་དང་གཞོན་ལ་བྱམས་སྐྱོང་སོགསུ་ང་གཞོན་ནུ་ཉིད་ནས་སྐྱེས་བུ་དམ་པའི་རྣམ་པར་ཐར་བ་རྨད་དུ་བྱུང་བ་ ཁོ་ན་བདག་གིར་བཞེས། དགུང་ལོ་བཅུ་གསུམ་དུ་ཕེབས་པ་རབ་བྱུང་བཅུ་དྲུག་པའི་༡༩༤༡་ལོར་སླར་ཡང་གོ་མིན་ཏང་གི་དམག་དཔུང་བརྟས་ཆེན་སླེབས་པར་ཁང་སར་ཚང་དང་དཀར་མཛེས་དགོན་པ་པཎ་ཆེན་ནང་མ་སྒང་གཅིག་ཏུ་བསྒྲིལ་ཏེ་ཟླ་བ་གཅིག་ལྷག་དམག་འཐབ་དྲག་པོ་བྱས་ཏེ་རྒྱ་དམག་ལྕགས་རྒོད་ལ་འདབ་བར་ཕྱིར་དེད་བྱས་ཀྱང་རང་ཕྱོགས་ཁ་ཐུག་མདའ་རྫས་རྫོགས་པ་དང༌། མང་སྣེ་ཉུང་བརྟན་མ་ཐུབ་པར་ས་བཏང་དགོས་བྱུང་པས་རྒྱ་དམག་རིམ་པར་བཞིན་ལམ་འོག་གྲོང་པ་དང༌། དེ་ནས་འཐིང་མཁར། ཁུངས་རུང༌། ལྷ་གཤིས། ལྷོ་པ། དགེ་ཆུང༌། འབྲུག་ལོང༌། འབྲུ་མངའ། སྲིབ་ངོ་བཅས་ཀྱི་གྲོང་དུ་འཛུལ་ནས་འཕྲོག་བཅོམ་ཅི་རིགས་བྱེད་བཞིན་དཀར་མཛེས་འཐིལ་དུ་སླེབས་པ་དང༌། ཁང་གསར་དཔོན་མོ་བདེ་ཆེན་དབང་མོ་དང་ཁང་གསར་སྐྱབས་མགོན་སྐུ་ཕྲེང་གཉིས་པ། གཙང་ཁ་ཚང་ངག་དབང་བློ་གྲོས་སོགས་ཁང་གསར་མ་ཟུར་གཉིས་ཀྱི་ཇའི་སང་དང་འདུན་སྐོར་དཀར་མཛེས་དགོན་པའི་བྱེད་གཏེ་ཁག་གཅིག་དང་པཎ་ཆེན་ནང་མ་སྒང་བཅས་གློ་བུར་དུ་བྲོས་བྱོལ་ལ་སོང་ནས་སྒ་སྐྱེ་རྒུ་མདོ་དང་དེ་ནས་རིམ་བཞིན་རྒྱ་ཟི་ལིང་སོགས་སུ་མོ་ལོ་ལྔ་ལྷག་ཙམ་འཁྱམས་དགོས་བྱུང་འདུག་ཅིང༌། ཁང་གསར་སྐྱབས་མགོན་ནི་སྒ་སྐྱེ་རྒུ་མདོ་ལ་མཛད་པ་འཕྲིན་ལས་ཆེས་ཆེར་འཕེལ་བཞིན་པའི་སྐབས་ལྷ་མོའི་ལུང་བསྟན་ལྟར་དབུས་སུ་ཕེབས་ཏེ་མཛད་པ་ཧ་ཅང་རྒྱས་པོ་བྱུང་ནའང་ཡུན་རིང་མ་བཞུགས་པར་དགོངས་ལོ་ཞེ་དྲུག་པ༡༩༤༣ལོར་ཞི་བར་གཤེགས་འདུག གོ་མིན་ཏང་དཀར་མཛེས་གྲོང་ཁྱེར་ལ་འཛུལ་ནས་ཁང་སར་ཕོ་བྲང་བདག་བཟུང་བྱས། པཎ་ཆེན་ནང་མ་སྒང་བྲོས་ནས་འགྲོ་སྐབས་འཆར་གཞི་དང་གོ་སྒྲིག་གང་ཡང་མེད་སྟབས་རྟ་མཛོ་བརྒྱ་ཕྲག་མང་པོ་རི་ཁར་བདག་མེད་དུ་ལུས་པ། དཀར་མཛེས་དགོན་པ་ཤག་ཚང་ཆེ་ཁག་ཕལ་ཆེ་བར་རྒྱུ་དངོས་ཤིན་ཏུ་མང་པོ་བཅོལ་འཇོག་བྱས་ཡོད་པ་དེ་རིགས་ལས་དངུལ་སྒམ་གཅིག་པོ་སྟོང་ཕྲག་དུ་མར་ཡོད་པ་རྣམས་མི་ཧམ་ཆེན་འགའ་རེས་དངུལ་སྒམ་གསོན་པོ་ཕྲག་ཏུ་ཁུར་ནས་དབོར་བ་དང༌། འགའ་རེས་དངུལ་སྒམ་གཏོར་ཏེ་དངུལ་དཀར་པོ་རུམ་དུ་བླུགས་ནས་ཁུར་བ་སོགས་བྱས་པར་མ་ཟད། དངུལ་སྒམ་ཡོད་པའི་ཤག་ཚང་ཕྱི་ནང་ཁག་ཏུ་དངུལ་དཀར་པོ་འཐོར་ནས་ཁ་བ་འབབ་པ་ནང་བཞིན་རེད་ཡོད་ལུགས་དཀར་མཛེས་མི་རྒན་ཞིག་གིས་བསྐུར་གནང་བའི་ཀྲེ་ཐག་ཅིག་ཏུ་བཤད་འདུག་པ་དེ་ཉིད་ཕྲན་གྱི་ལག་ཏུ་ད་ལྟའང་ཡོད། ཤག་ཚང་ཆེ་ཁག་གི་གྲྭ་པ་རྣམས་ཤག་ཏུ་བསྡད་དབང་མ་བྱུང་རིང་པཎ་ཆེན་ནང་ལ་སྒང་གི་ཅ་དངོས་ཡོངས་རྫོགས་རྩམ་པ་གནམ་ལ་འཕྱར་བ་ལྟ་བུར་གྱུར་འདུག སྐབས་དེར་ཡུལ་དགོན་སྡེ་གསུམ་གྱི་ལུས་སེམས་གཉིས་ཀར་མི་བདེ་བ་ཅི་ཆེར་བྱུང་བར་མ་ཟད། དཀར་དགོན་གྲྭ་པ་ཚོར་དེ་བས་གནོན་བཙིར་ཆེ་བ་བྱུང་ཞིང༌། སྐབས་དེར་རྗེ་བླ་མ་འདི་ཉིད་དཀར་མཛེས་དགོན་དུ་སློབ་གཉེར་གནང་ནས་བཞུགས་པའི་སྐབས་ཡིན་ཡང་དེ་སྔོན་ང་རང་དགེ་རྒན་དམ་པ་གང་གི་འཁྲིས་ལ་བསྡད་པའི་སྐབས། འདིའི་སྐོར་གྱི་གནས་ཚུལ་འདྲི་རྒྱུ་མ་བྱུང་བ་ད་ཆར་བསམ་ཚེ་ཤིན་ཏུའང་འཕངས། རྒྱ་གོ་མིན་ཏང་དང་བོད་སྡེ་པ་གཞུང་གི་དབར་རྐང་རྩེད་སྤོ་ལོ་འདྲ་བའི་ཏྲེ་ཤོད་དཀར་མཛེས་ཡུལ་ལྗོངས་འདིར་དཔོན་ས་སྡེ་རིས་དང་ས་མཚམས་ཆུ་རྩོད་ཀྱི་མཚོ་རླབས་ཕྱུར་ཞིང་རླུང་རླབས་གཡོ་བའི་སྒང་དུའང་ཆོས་སྡེ་འདིའི་ནང་གཞི་གསུམ་གྱི་ཆོ་གའི་ཉམས་བཞེས་ནས་བཟུང་བཤད་སྒྲུབ་འཆད་ཉན་གངས་ཆུ་གཙང་མའིརྒྱུན་བཟང་འཇོ་ཞིང༌། དེ་ན་གྲྭ་ཚོགས་རྒན་གཞོན་བར་མ་ཀུན་གྱིས་རྩོད་མེད་དུ་བསྔགས་པའི་ཡུལ་དུ་གྱུར་ཏེ། བློ་བཟང་འཇམ་དབྱངས་འདི་གྲྭ་བ་གཞན་དང་མི་འདྲ་ཞེས་དགོན་འདིའི་གནས་བརྟན་རྒན་གྲས་ཚོའི་ངག་ནས་ཁོ་བོས་ཀྱང་ལན་ཁ་ཡར་དུ་ཐོས་མྱོང་བས་མཚོན། སྐུ་ན་གཞོན་ནུའི་དུས་ནས་མཁས་གྲུབ་ཐམས་ཅད་མཁྱེན་པས། གཞོན་ནུ་ཉིད་ནས་རྒྱལ་བའི་བརྟུལ་ཞུགས་ཀུན།། མ་སྨད་ཚུལ་ཁྲིམས་མཆོག་གིས་ལེགས་བསྡམས་ཤིང༌།། སྐྱེ་བ་ཀུན་ཏུ་གཅིག་ཏུ་བག་ཡོད་ལ།། གོམས་པའི་མཐུ་ལྡན་ཁྱོད་ལ་གསོལ་བ་འདེབས།། ཞེས་གསུངས་པ་དང་སྒོ་མཐུན་པའི་རྣམ་པར་ཐར་བ་རྨད་དུ་བྱུང་བ་ཁོ་ན་བདག་གིར་སྐྱོང་སྟེ། མདོར་ན་དགུང་ལོ་བཅུ་གཅིག་ནས་ཉི་ཤུའི་བར་སྔ་ཕྱི་ལོ་ངོ་བཅུའི་རིང་ལ་དུས་འཁྲུག་དང་ཟང་ཟིང་གི་རླུང་རླབས་གཡོ་བའི་ཁྲོད་མདོ་ཁམས་འཛིན་མའི་ལྟེ་བ་དཀར་མཛེས་ས་ཡི་ཐིག་ལེ་ཧོར་ཁོག་ད་ར་ཁག་ལྔའི་དབུས་ན་གསེར་མདོག་ཆེད་པཎ་འཆང་བའི་ཆོས་སྡེ་ཡོངས་ཀྱི་མ་དགོན་རིག་གྲོལ་འདུས་ཚོགས་སྟོང་ཕྲག་མང་པོ་བཤད་སྒྲུབ་འཆད་ཉན་གྱི་རླབས་སྟོང་རྒོད་པའི་ཞིང་ས་དམ་པ་དཀར་མཛེས་བཤད་སྒྲུབ་ནོར་བུའི་གླིང་དུ་བཞུགས་པའི་རིང་ལ་ཕྱིའི་ཀུན་སྤྱོད་དང་ནང་གི་སློབ་གཉེར་གཉིས་ཀ་དམ་པའི་སྤྱོད་པ་ལས་མི་འགོངས་པ་ཁོ་ནར་མཛད་སྣང་ངོ༌།། སྔོན་གྱི་གོམས་པའི་བག་ཆགས་བཟང་པོ་ལ།། བཤེས་བཟང་དམ་པའི་འཕྲལ་གྱི་མཚམས་སྦྱོར་གྱིས།། མདོ་ཁམས་ཆོས་སྡེ་བྱེ་བའི་རབ་དང་ཕུལ།། དཀར་མཛེས་བཤད་སྒྲུབ་ནོར་བུའི་གླིང་དུ་ཞུགས།། ཧོར་རིགས་བཙན་པོའི་གདུང་བརྒྱུད་ལས་མཆེད་པའི།། ཆོས་རྗེ་ཕྱོགས་ལས་རྣམ་པར་རྒྱལ་བ་ཡི།། བཤད་སྒྲུབ་བསྟན་པའི་གདན་ས་ཆེན་པོ་འདིར།། ཆོས་སྡེ་ཕལ་བ་གཞན་གྱིས་འགྲན་བཟོད་མིན།། རྟ་བོའུ་ལག་ཆ་ཐུགས་དམ་མཐིལ་དུ་འཛིན།། དམག་འགྲོ་ཇག་འདུག་ཉམས་ལེན་གནད་དུ་བཟུང༌།། མི་བསད་རྟ་སྒྲིལ་བསྟན་དོན་འཛིན་པའི་གྲས།། མ་ཡིན་འདི་ནི་ཆོས་ཀྱི་གདན་ས་དངོས།། ཕྱི་རུ་ཉན་ཐོས་སྤྱོད་པའི་རྣམ་ཐར་གཙང༌།། ནང་དུ་བསླབ་པ་གསུམ་གྱི་ཉམས་ལེན་གཙང༌།། རྒྱུན་དུ་གཞི་གསུམ་ཆོ་གའི་ལག་ལེན་གཙང༌།། རྣམ་དག་ཆོས་སྡེ་འདི་འདྲ་གཞན་དུ་དཀོན།། སྡེ་འདི་ལས་མཆེད་འཆད་རྩོད་རྩོམ་པའི་འཕྲུལ།། རྨད་བྱུང་མཁས་བཙུན་བཟང་པོའི་འཕྲིན་ལས་འོད།། འགོག་མེད་ཕྱོགས་མཐར་འབར་བའི་སྐྱེས་ཆེན་ཕྲེང༌།། གནམ་གྱི་སྐར་མའི་གྲངས་དང་སྡེབ་ནས་བྱོན།། ཕུལ་བྱུང་རྣམ་ཐར་གཙང་མའི་ཆོས་སྡེ་དེར།། ཞི་དུལ་སྤྱོད་པས་གཞན་ཡིད་འགུགས་པ་དང༌།། སྐྱེས་སྦྱངས་རྩལ་གྱིས་སྡེ་འདིའི་སྲོལ་རྒྱུན་རླབས།། བརྩོན་པའི་འགྲོས་དང་ལྷན་ཅིག་ལང་ཚོ་དར།། ངེས་འབྱུང་རླུང་གིས་ཡིད་མཚོ་གཡོ་བ་ལས།། འཁྲུངས་གསར་མཆོག་གི་སྤྲུལ་པའི་གདེངས་ཀ་ནས།། བསླབ་གསུམ་ནོར་བུའི་ཏོག་གི་སྙིང་པོའི་ཁམས།། རབ་བྱུང་ངུར་སྨྲིག་མཐོན་པོའི་རྒྱལ་མཚན་འཆང༌།། ཞེས་བྱ་བ་ནི་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་མཛད་པ་ལས་བརྩམས་པའི་བར་སྐབས་ཀྱི་ངལ་གསོ་བའི་ཚིགས་སུ་བཅད་པའོ།།